Bober ("Vicia faba" L.) – gatōnek jydnoročnyj rośliny s familije boberowatych ("Fabaceae" Lindl.). Je uprowiany kej wařiwo, niy je znōny s naturalnych stanowisk. Kořyń: Palowy, wřećōnowaty, mocno rozastowōny. Štyngel: Nagi, dynty (we formie rōuki), na překroju štyrokańciasty, ô wysokości do 100 cm, sinoziylōny, rozastowōny jedziniy u podstawy, podčas sušynio (podaniy kej rešta rośliny) černije. Liście: Tyž sinoziylōne, pařistofyjdřaste. Listki we ličbie 2 do 3 par, we kštoucie yliptyčnym, ô ôstrym wyrostku kōńcowym (dolne liście s jydnōm parōm). Ô nasady duže, sercowate přilistki. Kwioty: Motylkowe, ô dugości do 5 cm, bioue ô fioletowym žagelku a čornych flečkach na fyjdřikach. Zwykle zebrane we grōniaste kwiotostany (pō 2 do 4 kwiotōw) wyrastajōnce u nasady liści. Ôwoce: We kštoucie strōnku, ôbuygo, zwisajōncygo we dōu. Ôśōnga do 12 cm, zawiera 2 do 5 naśōn rozdzielōnych gōmbčastymi přygrōdkōma. Naśōna majōm kštout sočewki abo nerki, ôśōngajōm 35 mm dugości. Koloru jasnožōutygo abo jasnozielōnygo, ewyntualniy brōnatne.